Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky Ministerstvo dopravy, pôšt a telekomunikácií Slovenskej republiky ako príslušný ústredný orgán štátnej správy predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 168/1996 Z. z. o cestnej doprave v znení neskorších predpisov a zákon Národnej rady Slovenskej republiky č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (tlač 448).
Ministerstvo dopravy, pôšt a telekomunikácií Slovenskej republiky k predloženému návrhu uvádza:

Všeobecne:
Cieľom navrhovaného zákona je v súlade so zákonom č. 428/2002 Z. z. o ochrane osobných údajov legislatívne upraviť zákon NR SR č. 168/1996 Z.z. o cestne doprave v znení neskorších predpisov a zákon NR SR č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov tak, aby prevádzkovatelia mohli spracúvať osobné údaje bez preukázateľného súhlasu dotknutej osoby v rozsahu nevyhnutnom na dosiahnutie uvedeného účelu, ak sa cestujúci nepreukáže pri kontrole platným cestovným lístkom a úhradu odmietne zaplatiť. Okrem toho návrh zákona upravuje výšku úhrady pri nepreukázaní sa platným cestovným lístkom v mestskej autobusovej doprave a na mestskej (električkovej, trolejbusovej a špeciálnej) dráhe z taxatívne určeného „stonásobku“ tak, že dopravcovi dáva možnosť v jeho prepravnom poriadku a tarife určiť úhradu najviac však „do stonásobku“ základného cestovného bez príplatkov a zliav.

Stanovisko:
K Čl. I a II
Ministerstvo dopravy, pôšt a telekomunikácií SR súhlasí s bodom 1. a 2.  Čl. I a bodom 1. až 3. Čl. II návrhu skupiny poslancov na vydanie zákona, ktorým sa menia a dopĺňajú osobitné zákony a to zákon NR SR č. 168/1996 Z.z. o cestne doprave v znení neskorších predpisov a zákon NR SR č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov  o náležitosti podľa § 7 a 9 zákona č. 428/2002 Z.z. o ochrane osobných údajov tak, aby prevádzkovatelia, ktorí pri vymáhaní cestovného a úhrady pri nepreukázaní sa platným cestovným lístkom mohli po 31. 12. 2003 spracúvať osobné údaje bez preukázateľného súhlasu dotknutých osôb.
Ministerstvo dopravy, pôšt a telekomunikácií SR upozorňuje na bod 3. Čl. I a bod 4. Čl. II návrhu, ktorými sa upravuje výška úhrady pri nepreukázaní sa platným cestovným lístkom v mestskej autobusovej doprave a na mestskej dráhe (električkovej, trolejbusovej a špeciálnej) z taxatívne určeného „stonásobku“ tak, že dopravcovi sa dáva možnosť v jeho prepravnom poriadku a tarife určiť úhradu najviac „do stonásobku“ základného cestovného bez príplatkov a zliav. Platný zákon NR SR č. 164/1996 Z.z. o dráhach v § 29 ods. 3 splnomocňuje dopravcu vydať prepravný poriadok, ktorý upraví podrobnosti prepravy osôb, neustanovuje však upraviť výšku úhrady pri nepreukázaní sa platným cestovným lístkom. Obdobne  platný zákon NR SR č. 168/1996 Z.z. o cestnej doprave v § 5 splnomocňuje v prepravnom poriadku upraviť podmienky, za ktorých sa prepravujú osoby, nesplnomocňuje upraviť výšku úhrady pri nepreukázaní sa platným cestovným lístkom. Ak splnomocňovacie ustanovenia oboch osobitných zákonov (zákona o dráhach a zákona o cestnej doprave) neumožňujú v prepravných poriadkoch určiť výšku úhrady pri nepreukázaní sa platným cestovným lístkom a v záujme toho, aby úprava práv a povinností cestujúcich bola čo najurčitejšia a ich realizácia a zachovávanie bolo zabezepečené a vynutiteľné, je potrebné konkrétnu výšku úhrady upraviť zákonom.
Predložený návrh svojím obsahom tým, že neurčuje kritériá podľa ktorých možno určiť výšku úhrady diferencovane „do stonásobku základného cestovného“ zavedie subjektívny prístup k  tak závažnej otázke, ktorý zakladá možnosť nerovného prístupu k cestujúcim zo strany akciových spoločností, zabezpečujúcich dopravu v jednotlivých mestách.
Ministerstvo dopravy, pôšt a telekomunikácií SR zastáva názor, že v  mestskej autobusovej doprave ako aj na mestskej dráhe  je základné cestovné v jednotlivých mestách v súčasnosti rozdielne a zohľadňuje všeobecné ekonomické podmienky daného regiónu ako aj dĺžku autobusovej linky v regióne. 

Návrh predloženého zákona je potrebné upraviť aj legislatívno-technicky spresnením názvu zákona a v Čl. II bode 3. tak, že slová „príslušníkom polície“ sa nahradia slovami „príslušníkom Policajného zboru“.
 
Prijatím navrhovaného zákona nevzniknú nároky na štátny rozpočet, rozpočty obcí ani rozpočty vyšších územných celkov.
Návrh zákona je v súlade s Ústavou Slovenskej republiky, s inými zákonmi, ako aj s medzinárodnými zmluvami, ktorými je Slovenská republika viazaná.

Záver:
Ministerstvo dopravy, pôšt a telekomunikácií Slovenskej republiky odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 168/1996 Z. z. o cestnej doprave v znení neskorších predpisov a zákon Národnej rady Slovenskej republiky č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov súhlas.